Razlozi u prilog i protiv kupnje džipova (11/2/03) - 2003-02-09
'Što bi Isus vozio?' - pita jedna od reklama usmjerena protiv kupnje džipova
Ovih dana vrlo se mnogo govori o uzrocima popularnosti tzv. terenskih vozila, odnosno džipova. O njima je u posljednje vrijeme u Sjednjenim Državama objavljeno i nekoliko knjiga, a u nekolicini novinskih tekstova spominje se čak i 'ljubavna veza' Amerikanaca s ovim vozilima. Američki su kupci oduvijek voljeli velika vozila, međutim, dok su to u prošlosti bila uglavnom luksuzna putnička vozila i karavani, sad se ta 'ljubav' preusmjerila na ove križance teških terenskih vozila i luksuznih automobila. Cijena tih vozila nije niska, neki modeli koštaju i preko sedamdeset tisuća dolara, a potrošnja benzina je često i dvostruko veća od one kod putničkih automobila. Ipak na džipove otpada polovica prošlogodišnje prodaje automobila u Sjedinjenim Državama i Kanadi. Međutim, sukladno rastu njihove popularnosti povećava se i broj protivnika ovih vozila. Evangelička ekološka televizijska mreža pokrenula je kampanju protiv terenskih vozila krajem prošle godine nizom reklama. "Možda bismo se trebali pitati: 'Što bi Isus vozio?'" - kaže se u jednoj od njih. Doug Grace iz organizacije 'Nacionalno vjersko partnerstvo za okoliš' kaže da to jamačno ne bi bio neki džip koji guta benzin, već vozilo koje s malom količinom goriva prevaljuje velike udaljenosti. To je i poruka koju on i drugi vjerski čelnici u Sjedinjenim Državama pokušavaju uputiti američkoj javnosti. Međutim, ta poruka kao da još nije stigla do ljudi poput Davida Walla, stručnjaka za informatiku i tehnologiju koji živi ovdje u Washingtonu, gradu sa zadovoljavajućim javnim prijevozom i kronično zakrčenim ulicama. Unatoč prometu, gospodin Wall svugdje ide svojim automobilom, a posljednjih sedamnaest godina vozi isključivo terenska vozila. "Puno sam prošao svojim džipom. Njime iz vode izvlačim svoj brod. Radio sam na građevinskim poslovima gdje sam ga nakrcavao teškom drvenom građom i drugim građevinskim materijalima tijekom dana, a navečer sam njime vozio prijatelje na koncert u Kennedy Center. Meni puno znači da mogu imati vozilo koje je teško kao kamion, a još uvijek zadržava udobnost luksuznog automobila." Gospodin Wall ističe da je njegovo veliko i teško teretno vozilo sigurnije u slučaju prometne nesreće. Jednom kad se neki automobil zaletio u stranu njegova džipa, kaže, on je praktički završio bez ogrebotine. Statistike potkrijepljuju ovu tvrdnju. Za terenska vozila kaže se kako imaju tri puta veću šansu da će usmrtiti vozača u putničkom automobilu u slučaju nesreće. Međutim, to ne znači da su džipovi sigurni sami po sebi. Rae Tysons glasnogovornik je Nacionalne administracije za sigurnost na cestama. "Kad se terensko vozilo sudari s putničkim automobilom, svi su izgledi da će vozač u putničkom automobilu proći gore od onog u terencu. Međutim, iako vas džip može zaštititi u određenim vrstama nesreća, s druge strane, veća je šansa da će se prevrnuti, a to je vrlo opasna vrsta nesreće." Terenska su vozila poznata po tendenciji prevrtanja zato jer su visoka. Konzervativni dnevnik 'Wall Street Journal' ovaj je tjedan objavio upozorenje potencijalnim kupcima džipova da dobro promisle prije negoli se odluče na takav korak, jer se čak jedna trećina svih smrtnih slučajeva u prometnim nesrećama događa u prevrnutim vozilima. Organizacija pod nazivom “Amerikanci za automobile s malom potrošnjom goriva” pokrenula je 'Projekt Detroit', što predstavlja još jedan ekstremni pristup ovom problemu. Njihove televizijske reklame su načinjene po uzoru na kampanje kojima je cilj da se spriječi uporaba droga, tako što sugeriraju da novac od ilegalne prodaje droga završava u rukama terorista. U ovim novim reklamnim oglasima vozači terenskih vozila se optužuju da podržavaju terorizam, tako što novac koji troše na benzin za džipove odlazi teroristima. Takve kampanje dolaze u vrijeme kad i američka vlada pokušava učiniti nešto da se smanji potrošnja goriva za teška vozila, u koju kategoriju spadaju i terenci. Sredinom prošlog mjeseca Ministarstvo transporta objavilo je predlog da se do 2007. godine povećaju standardi za potrošnju goriva kod džipova za milju i pol po galonu, odnosno sa sadašnjiih 33 kilometra po galonu na 35 i pol kilometara. Jedan galon iznosi 3.8 litara. No mnogi kritičari smatraju da ova vladina nastojanja nisu dovoljna. Jon Coifman iz Nacionalnog vijeća za obranu prirodnih resursa odbacuje ovaj potez kao nekonzekventan: "Takva mala poboljšanja u potrošnji terenaca i većih kamiona, koja je predložila administracija predsjednika Busha, ukupno predstavljaju vrlo malu kap u moru potrošnje goriva u ovoj zemlji." Njegova se organizacija zalaže za potrošnju koja bi iznosila oko 64 kilometra po galonu do 2012. godine. A po njegovu mišljenju, tu bi granicu trebalo povećati na 80, pa čak i 90 kilometara po galonu do 2020. godine, i to uporabom već raspoložive tehnologije. Kritičari ovakvih kampanji kažu da je povezivanje džipova s terorizmom naprosto smiješno. Jerry Taylor iz instituta Cato dopušta da terenska vozila imaju veliku potrošnju goriva, ali ističe da ne postoji nikakav dokaz da novac od naftnog prihoda zemalja Perzijskog zaljeva odlazi terorističkoj mreži al-Qaidi. "To jednostavno nije točno. Ako je vjerovati novinama, a njihova se izvješća temelje na onom što nam kaže vlada, al-Qaida se financira od imovine Osame bin Ladena, a nju je njegova obitelj stekla u građevinskom biznisu, koji nema nikakve veze s današnjim prihodom od nafte zemalja OPEC-a." Ovdje pak u Sjedinjenim Državama vlasnici terenskih vozila postavljaju si i drugačija pitanja. Foto reporterka Lauren Chelec kaže da je konačno popustila 1999. godine i kupila džip jer je bio prikladan njenom stilu života. "Imam dva sina, a u to vrijeme imala sam i psa. Puno putujemo i zato je takav automobil izvrsna stvar. No, s druge strane ja sam liberalnih uvjerenja i kad sam ga kupovala, pomislila sam da time ubijam okoliš. Medjutim, jednostavno mi je odgovarao." Antipatija dijela javnosti prema džipovima nedavno je dovela i do izljeva nasilja kad je jedna prilično mračna eko-teroristička organizacija poznata pod nazivom 'Front za oslobođenje planeta Zemlja' preuzela odgovornost za podmetanje požara u nekoliko terenskih vozila u saveznoj državi Pennsylvaniji. Vlasti vjeruju da su pripadnici ove organizacije također odgvorni za vandaliziranje tridesetak džipova u jednom dealershipu u Virginiji. U Washingtonu nepoznati saboteri namazali su kvake nekoliko džipova pasjim izmetom u otmjenoj gradskoj četvrti Georgetown. Odakle onda tolika popularnost terenskih vozila među Amerikacima? Keith Bradsher, novinar New York Timesa i autor knjige o džipovima 'Visoki i moćni' kaže da ih proizvođači automobila vole stoga jer na njima mogu zaraditi i do 11 tisuća dolara po komadu, dok kod normalnih putničkih vozila zarađuju u prosjeku do dvije tisuće. A zašto su - kao što smo čuli na početku ovog priloga - američki vozači "zaljubljeni u terence"? "Terenska vozila u velikoj mjeri predstavljaju i statusni simbol. Često se u njima vozi samo vozač kojem ne treba snaga, mogućnost tegljenja ili veliki prostor za teret. Oni se sviđaju ljudima jer im daju jedan osjećaj povezanosti s aktivnostima u prirodi, jedan pustolovni imidž, čak i ljudima koji radni dan provode za stolom. Čini im se kao da bi mogli svaki čas izletjeti van i krenuti nekim blatnim putem u australskom zaleđu, čak iako sjede ispred kompjutera i prodaju stambene kredite." U svom prikazu Bradsherove knjige 'Visoki i moćni' pod prilično indikativnim podnaslovom 'Osovina zla', što je parafraza iz poznatog prošlogodišnjeg govora predsjednika Busha, Gregg Easterbrook u časopisu New Republic naziva terence sociopatskim vozilima. Po njemu, svi civilizirani ljudi koji ih kupuju uvjereni da su ta vozila sigurna i elegantna, trebaju znati da su je riječ o proždrljivcima koji rigaju zagađenost. Normalni automobili - piše Gregg Easterbrook - za koje pravila o zagađivanju postaju sve stroža, svake godine su sve čišći tako da bi se smog trebao naglo smanjivati u većini američkih gradova. Međutim, u posljednjem desteljeću to smanjenje smoga je usporeno, a razlog su - piše ovaj autor - terenska vozila...I dok se Sjedinjene Države pripremaju za rat s Irakom, kompanija General Motors izišla je na tržište s civilnom verzijom vojnog Humveeja koji se koristio u zaljevskom ratu 1991. godine. Čak i veliki poštovatelji terenaca, kakav je David Wall s početka našeg priloga, priznaje da vrlo mali broj ljudi treba u privatnom životu vozila takvih performansi. "To se u potpunosti temelji na egu Amerikanaca. Kompletno." - kaže on. No, kako se čini, kritike koje smo čuli zasad imaju vrlo malo efekta. Na američkim se cestama nalazi oko 20 milijuna terenskih vozila, a njihova se popularnost širi i u inozemstvu gdje se također u Francuskoj, Britaniji, Njemačkoj, Australiji, Brazilu, Meksiku i Kini bilježi povećanje prodaje ovakvih vozila.